ไฟแนนซ์ทูเดย์
พิชัย ชุณหวชิร นอกจากจะต้องฟัดกับปัญหาหนี้ เพราะถูกตั้งให้เป็นคณะกรรมการฟื้นฟูกิจการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.)
9 พ.ย. 2555

โดย...ภูคา
พิชัย ชุณหวชิร นอกจากจะต้องฟัดกับปัญหาหนี้ เพราะถูกตั้งให้เป็นคณะกรรมการฟื้นฟูกิจการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ที่ตั้งเป้าสางหนี้เน่า 3 หมื่นล้านบาทใน 3 ปีแล้ว 




...ในชีวิตจริง พิชัยยังถนัดกับเรื่องหมัดๆ มวยๆ ล่าสุด “เสธ.อ้าย” พล.อ.บุญเลิศ แก้วประสิทธิ์ นายกสมาคมมวยสากลแห่งประเทศไทย ออกโรงหนุน “พิชัย” ให้ขึ้นนั่งเก้าอี้นายกสมาคมมวยฯ คนใหม่
...ส่วนเรื่องแก้หนี้เน่าเอสเอ็มอีแบงก์ จะเป็นตามเป้าหมายที่ “พิชัย” ลั่นวาจาไว้หรือไม่นั้น เชื่อว่าคงไม่ง่ายเหมือนปอกกล้วยเข้าปาก แม้จะส่ง เลอศักดิ์ จุลเทศ อดีตผู้อำนวยการออมสิน และ ธีรศักดิ์ สุวรรณยศ อดีตเอ็มดีอิสลามแบงก์ เข้าไปช่วยทำแผนฟื้นฟูแล้วก็ตาม 
...ลือกันให้แซดว่ามีใบสั่งจากกระทรวงการคลัง ให้บอร์ดออมสินฟากคลัง หาทางลงเพื่อยกเลิกคำสั่งแต่งตั้งระดับผู้ช่วยและรองผู้อำนวยการแบบสายฟ้าแลบ เพราะที่ผ่านมามีคนในธนาคารออมสินมาร้องเรียนว่า การแต่งตั้งครั้งนี้ดูไม่โปร่งใสอย่างที่ว่า ส่วนผลจะออกมาเป็นอย่างไรนั้น ต้องลุ้นในการประชุมบอร์ดวันนี้ 
...บัณฑิต โสตถิพลาฤทธิ์ ประธานกรรมการธนาคารอิสลามแห่งประเทศไทย หรือไอแบงก์ นำทัพจัดตั้งบริษัท ฮัจญ์และอุมเราะห์ เพื่อให้บริการแก่ผู้ที่ต้องการจะเดินทางไปแสวงบุญ หรือการไปประกอบพิธีฮัจญ์ ที่ประเทศซาอุดีอาระเบีย 
โดยมอบหมายให้ อรัญ วงศ์อนันต์ กรรมการธนาคารทำหน้าที่ประธานกรรมการบริษัท ฮัจญ์และอุมเราะห์ เพื่ออำนวยความสะดวกให้กับพี่น้องมุสลิมทั่วประเทศ